BILAG

ÆNDRING AF EUROJUSTS FORRETNINGSORDEN

EUROJUSTS KOLLEGIUM HAR —

under henvisning til traktaten om Den Europæiske Unions funktionsmåde, særlig artikel 85,

under henvisning til Europa-Parlamentets og Rådets forordning (EU) 2018/1727 af 14. november 2018 om Den Europæiske Unions Agentur for Strafferetligt Samarbejde (Eurojust) og om erstatning og ophævelse af Rådets afgørelse 2002/187/RIA (1), i det følgende benævnt »Eurojustforordningen«, særlig artikel 5, stk. 5,

under henvisning til Eurojusts forretningsorden (2), som blev godkendt af Rådet ved gennemførelsesafgørelse (EU) 2019/2250 af 19. december 2019 (3) og vedtaget af kollegiet den 20. december 2019, i det følgende benævnt »forretningsordenen«, særlig artikel 2, 3, 5 og 18, og

ud fra følgende betragtninger:

Kollegiet kan i overensstemmelse med Eurojustforordningens artikel 5, stk. 5, og forretningsordenens artikel 18 ændre Eurojusts forretningsorden efter samme procedure som for dens vedtagelse på forslag fra bestyrelsen eller en tredjedel af kollegiets medlemmer. Enhver ændring vedtages med et flertal på to tredjedele af kollegiets medlemmer. Hvis der ikke kan opnås enighed med et flertal på to tredjedele, træffes afgørelsen med simpelt flertal på kollegiets næste møde.

Som reaktion på covid-19-pandemien har medlemsstaterne iværksat en række ekstraordinære forebyggelses- og inddæmningstiltag. Disse tiltag har gjort det meget vanskeligt eller umuligt for medlemmerne af kollegiet at være fysisk til stede ved kollegiets møder i Eurojusts lokaler eller på ethvert andet sted. Dette har endvidere gjort det problematisk at opnå beslutningsdygtighed, som kræves i henhold til forretningsordenens artikel 6, stk. 1, og for kollegiet at afholde formelle møder og træffe beslutninger.

Det er blevet nødvendigt, at forretningsordenen gør det muligt for kollegiet at afholde møder under anvendelse af tekniske midler, herunder via videokonference, når ekstraordinære begivenheder eller omstændigheder, som kollegiets medlemmer ikke har indflydelse på, er til hinder for, at kollegiet kan afholde møde i overensstemmelse med kravene i artikel 2 og 3, artikel 5, stk. 2, og artikel 6, stk. 1, i forretningsordenen med henblik på at sikre institutionel forretningskontinuitet —

TRUFFET FØLGENDE AFGØRELSE:

Artikel 1 Ændring af forretningsordenen I artikel 2 i forretningsordenen foretages følgende ændringer: Et nyt stk. 13 tilføjes: »I overensstemmelse med artikel 5, stk. 2, andet afsnit, i denne forretningsorden kan kollegiets møder med henblik på valg af formand afholdes under anvendelse af tekniske midler, herunder via videokonference. Disse tekniske midler skal gøre det muligt for kollegiets medlemmer at stemme anonymt og elektronisk for at sikre fortrolighed og verificere deres deltagelse i denne proces. De øvrige bestemmelser i denne artikel finder tilsvarende anvendelse på disse møder.« I artikel 3 i forretningsordenen foretages følgende ændringer: Stk. 3 affattes således: »Proceduren for valg af formand i denne forretningsordens artikel 2, stk. 3-13, finder tilsvarende anvendelse på valg af næstformænd, jf. dog nærværende artikels stk. 4.« I artikel 5 i forretningsordenen foretages følgende ændringer: I stk. 2 tilføjes følgende andet afsnit: »I tilfælde af ekstraordinære begivenheder eller omstændigheder, som kollegiets medlemmer ikke har indflydelse på (force majeure), og når kollegiet ikke kan mødes under opfyldelse af kravene i dette stykke i forretningsordenen, kan kollegiet i overensstemmelse med artikel 7 i denne forretningsorden beslutte at afholde møder under anvendelse af tekniske midler, herunder via videokonference. En beslutning fra kollegiet fastsætter varigheden af dette tiltag. Kollegiets beslutning kan forlænges, for så vidt som de ekstraordinære begivenheder eller omstændigheder (force majeure) varer ved. Sådanne møder i kollegiet kan afholdes, forudsat at de tilgængelige tekniske midler giver kollegiets medlemmer mulighed for at blive identificeret og deltage i drøftelserne, idet forhandlingernes kollegialitet sikres. Bestemmelserne i denne forretningsordens artikel 5 og 6 finder tilsvarende anvendelse på disse møder.«

Artikel 2 Ikrafttræden og offentliggørelse Disse ændringer af Eurojusts forretningsorden træder i kraft på dagen for vedtagelsen. Disse ændringer af forretningsordenen offentliggøres i Den Europæiske Unions Tidende.

(1) EUT L 295 af 21.11.2018, s. 138.

(2) EUT L 50 af 24.2.2020, s. 1.

(3) EUT L 336 af 30.12.2019, s. 309.